title: Joged Jaruh
text: Duh, cara rangsukin suaran sunari kapawanan kopinge ningeh Luh Sudiasih mabeli. Jerijin limané kagisiang. Macampuh rasané isin kenehe di patemon jerijiné. “Sujatiné, keneh tiange sanget pesan nresnen beli”, tan pasangkan ia ngelut tiang, tan pasangkan ia ngeling. Muanné katandalang sig tangkah tiangé. Tiang ngwales ngelut. Ia nungadah, peningalanné ané ludru ané nyrapcap mesuang yeh, nlektekang tiang. Gelutané sayan nekekang, lantas, ooooohhhh bibihné matemu. Makelo san.